《北征杂咏三首 其三》
明代·张时彻

东涧结层冰，西涧涵清冷。北枝方委叶，南枝已含荣。

本是一气物，炎凉不同形。何况云间翼，翻飞岂能并。

朝客孟尝门，日夕投信陵。得意胶漆欢，失意寻戈兵。

仇多终自贼，岂独丧其朋。不念王贡交，千载扬芳名。

作者简介：（1500—1577）浙江鄞县人，字维静，一字九一，号东沙。受业于族子张邦奇，治程朱学。嘉靖二年进士。历官福建、云南、山东、湖广、四川，所至有政绩，终官南京兵部尚书。五十三岁罢官里居。寄情文酒而不忘用世之志。有《明文范》、《善行录》、《救急良方》、《芝园定集》。